MRK ondersoek redes vir geweld in Wes-Kaap | Netwerk24
Deur Ané van Zyl 18 Junie 2019 21:00
Chris Nissen, kommissaris van die MRK.Foto: Argief
Chris Nissen, 'n kommissaris van die MRK, sê hoewel die polisie en weermag 'n groot rol speel om probleme te takel, is dit nie 'n "eenrigtingoplossing" nie.
"Ons kan nie net kyk na die polisie en verwag hulle moet al die probleme oplos nie. Die MRK sal ondersoek waar die wortel van die onrus lê, en wat gedoen kan word om dit uit te roei," sê Nissen.
"Veral munisipaliteite se begrotings moet bekyk word. Dit wil voorkom asof meer geld in die 'bodorp' bestee word as in die 'onderdorp'.
"Aan die een kant is daar sypaadjies, verkeersirkels en verkeersligte, en aan die ander kant is die strate só nou, mense baklei oor wie daar mag ry," sê hy.
"Ons moet onsself afvra, gee die begrotings aandag aan omstandighede in die gemeenskappe?"
Nissen sê misdaad en geweld is nie net 'n probleem in die Wes-Kaap nie, maar ook veral in Port Elizabeth en Soweto.
"Dit is ook nie net in die bruin gemeenskappe nie, maar ook in die swart gemeenskappe. Nyanga (in Kaapstad) is byvoorbeeld 'n ongelooflik gevaarlike plek, waar tussen 30 en 40 mense per maand sterf."
Nissen stel voor daar moet gekyk word na hoe verskillende rolspelers in die samelewing hul rol vervul, byvoorbeeld die munisipaliteite, skole en kerke.
"Ons moet kyk of almal doen wat hulle moet doen. En as ons vind hulle doen dit nie, moet ons hulle voor stok kry," sê hy.
"Ons moet kyk waar al die onwettige wapens vandaan kom waarop misdadigers hul hande lê. Ons moet kyk wie koop die gesteelde goedere ná 'n huisbraak. Al dié elemente dra by tot die probleem."
Nissen sê die ondersoek gaan nie een groot "kla-sessie" wees nie, maar wel 'n onderneming om seker te maak daar kom daadwerklike optrede.
"Die geweld waarvan 'n mens elke dag lees, ruk jou. Jy kry seer in jou siel. Ons moet nie net na die polisie kyk om die probleme op te los nie," sê Nissen.
Hy sê hy sal intens betrokke wees by die ondersoek, saam met ander lede van die MRK en regsgeleerdes.